સવારના છ વાગ્યા, હું જાગતો જ હતો ! ફ્રેશ થઈને બાજુમાં મહાદેવનું મંદિર હતું, ત્યાં હું દરરોજ દર્શન માટે જતો હતો અને આજે પણ ગયો. ભગવાનને મેં પ્રાર્થના કરી કે બધાને સુખી રાખજો. કારણ કે આસ્થાના મમ્મી-પપ્પા નહોતા અને આથી તેણે ખૂબ જ તકલીફો સહન કરી છે અને કેટલીક તકલીફો મારા લીધે જ એના જીવનમાં આવી હતી. હું મંદિરના ઓટલા પર બેઠો હતો અને એક ફોન આવ્યો, નંબર અજાણ્યો હતો. મેં ફોન રિસીવ કર્યો અને કહ્યું, હેલો…..કોણ ? સામેથી જવાબ આવ્યો, જીગીશા બોલું છું જીજુ ! મેં કહ્યું, હા, જીગીશા કેમ છે ? એણે કહ્યું, એ બધુ છોડો તમે મારા લગ્નમાં આવવાના છો કે નહીં ? મેં કહ્યું, વિચારું છું ! જીગીશા બોલી, બધી વાતોને ભૂલીને પ્લીઝ લગ્નમાં આવો ને, જો તમે નહીં આવો તો હું લગ્ન નહીં કરું ! મેં કહ્યું, હું કાલે સવારે સુધી જયપુર પહોંચી જઈશ ! જીગીશા ખૂબ જ ખુશ થઈ ગઈ અને બોલી, થેન્ક્સ જીજુ ! એણે ફોન મુક્યો. જીગીશાનો જીજુ શબ્દ મારા મનને તોડી રહ્યો હતો, કારણ કે વર્ષો બાદ આ શબ્દ સાંભળીને મારી આંખો સામે આસ્થાનો જ ચહેરો આવતો હતો ! બપોરના ભોજન બાદ હું બેગ પેક કરવામાં લાગી ગયો. વિચારતો હતો કે કેટલા દિવસ ત્યાં રહેવાનું થશે અને ત્યારે જ આસ્થાનો મેસેજ આવ્યો, આવે છે ને ? મેં રીપ્લાય આપ્યો, હા ? પણ કેટલા દિવસ રોકાવાનું થશે ? આસ્થાનો રીપ્લાય આવ્યો, લગભગ ચાર કે પાંચ દિવસ ! મેં રીપ્લાય ન આપ્યો ! આસ્થાનો મેસેજ આવ્યો, આવે છે ને ? મેં રીપ્લાય આપ્યો, હા આવું છું !